|  |  |  |  |  |
| --- | --- | --- | --- | --- |
|

|  |
| --- |
|  |
| Statsråd Sigbjørn GjelsvikKommunal- og distriktsdepartementet |
| postmottak@kdd.dep.no  |

 |  |
|  | B22-Krav Statsbudsjettet 2024 |
|  | Saksbehandler: Cato Lie |
|  |  |
|  | Oslo 21. desember 2022 |
|  |  |

**FFOs krav til Statsbudsjettet 2024**

Funksjonshemmedes Fellesorganisasjon (FFO) er paraplyorganisasjon for 87 organisasjoner av funksjonshemmede og kronisk syke, med til sammen mer enn 350 000 medlemmer. FFO jobber for full samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. I november sendte vi over våre hovedkrav til regjeringen for statsbudsjettet for 2024:

1. **Bærekraft og ressursutnyttelse**
2. **Likestilling av mennesker med funksjonsnedsettelse**
3. **Universell utforming**

Disse tingene henger tett sammen, og må danne grunnlaget for politikken rettet mot mennesker med funksjonsnedsettelse.

**Her følger FFOs krav til statsbudsjettet for 2024 på kommunal- og distriktsdepartementets område:**

* *FFO ber regjeringen om å forskriftsfeste krav om universell utforming av eksisterende bygg og anlegg innen 2035, samt utrede uforholdsmessig byrde i Likestillings- og diskrimineringsloven.*
* *FFO ber regjeringen om å styrke tilsynsmyndigheten for universell utforming av IKT-løsninger under Digitaliseringsdirektoratet med 30 mill. kroner og øke bruken av bøtelegging ved brudd.*
* *FFO ber om at uføres bosituasjon blir hensyntatt i en endret bostøtteordning, og følge opp med en økt overslagsbevilgning til uføre med lave inntekter og høye boutgifter.*
* *FFO ber regjeringen vurdere en reduksjon i innslagspunktet for ressurskrevende tjenester, slik at fordelingen av kostnaden mellom kommune og stat blir mer lik.*

## Forskriftsfesting av krav til universell utforming av eksisterende bygg

Norge har sluttet seg til FNs bærekraftsmål, der mål 9 og 11 omhandler industri, innovasjon og infrastruktur og bærekraftige byer og lokalsamfunn. Målene er forpliktende for Norge også når det gjelder utforming av bygninger.

Artikkel 9 i FN-konvensjonen for mennesker med nedsatt funksjonsevne (CRPD), som Norge også har forpliktet seg til, sier at statene skal identifisere og fjerne hindringer som vanskeliggjør likestilt tilgjengelighet til bygninger, veier, transport, informasjon, kommunikasjon og tjenester. CRPD-komiteen har blant annet kritisert norske myndigheter for at det ikke stilles lovkrav om universell utforming i arbeidslivet av blant annet arbeidsbygg, kun en plikt til individuell tilrettelegging. Å innføre et slikt krav vil vise at regjeringen mener alvor med sin inkluderingspolitikk og innsatsen for å få flere med funksjonsnedsettelse i jobb. Man må se bredt på funksjonsnedsettelse i dette arbeidet.

Svært få kommunale bygg er fullt tilgjengelig for mennesker med funksjonsnedsettelser. Det er alvorlig, og krever innsats. FFO mener det er på høy tid å innføre en forskrift med en klar tidsfrist for universell utforming av eksisterende bygg. Skolebygg må prioriteres. Det må settes inn økonomiske virkemidler som stimulerer til økt tilgjengelighet til kommunale bygg, og eiere av publikumsbygg må forpliktes til å gjøre sine bygg universelt utformet så raskt som mulig. Praktiseringen og virkningen av bestemmelsen om unntak ved såkalt uforholdsmessig byrde er en barriere i utviklingen, og må vurderes fjernet fra Likestillings- og diskrimineringsloven.

*FFO ber regjeringen forskriftsfeste universell utforming av eksisterende bygg og anlegg som ivaretar behovene til personer med fysiske, sensoriske og kognitive utfordringer, samt utrede bestemmelsen om uforholdsmessig byrde opp mot målet om likestilling for mennesker med funksjonsnedsettelse i likestillings- og diskrimineringsloven.*

## IKT-politikk

I 2021 trådte krav til universell utforming av IKT for alle digitale løsninger og ikke kun for nye i kraft. Universell utforming av IKT-løsninger er bra for alle, men en helt nødvendig forutsetning for inkludering av synshemmede.

Tilsynet for universell utforming av IKT har fått flere oppgaver og skal blant annet følge arbeidet med EUs Web Accessibility Directive, hvor det er estimert med et behov for 10 flere ansatte. FFO mener det er viktig at tilsynet for universell utforming av IKT styrkes, slik at det kan følge opp økt oppgavemengde og påse bedre etterlevelse av dagens regelverk for universell utforming.

Digitaliseringsdirektoratet kan allerede i dag gi bøter til virksomheter som ikke oppfyller krav til universell utforming av IKT-løsninger rettet mot allmennheten. Bøtelegging er et effektivt tiltak for å sikre bedre etterlevelse av loven og bør brukes oftere.

*FFO ber regjeringen om å styrke tilsynsmyndigheten for universell utforming av IKT-løsninger under Digitaliseringsdirektoratet med 30 mill. kroner, og øke bruken av bøter ved manglende etterleving av regelverket.*

**Løft for uføre i en rausere bostøtteordning[[1]](#footnote-2)**

Rapporten *Bostøtten - opprydning og forankring* og innspillene til denne fra høringsinstansene er til behandling i Kommunal- og distriktsdepartementet. FFO tar i vårt innspill sterkt til orde for at bostøtteordningen bør utvides og bli et mer generøst boligsosialt virkemiddel.

Bostøtten har ikke holdt tritt med prisutviklingen i boligmarkedet, særlig ikke i de store byene der boligprisene og husleiene har økt mest. Omfanget av bostøtten er redusert de siste ti årene. Færre får støtte, og de som får, får mindre. En del av dette skyldes den sterke nedgangen i andelen uføretrygdede som mottar bostøtte. Kun 11 prosent fikk bostøtte i 2022, mot 19 prosent i 2011. Det er særlig bekymringsfullt at det også gjelder for uføretrygdede i lavinntektsgruppen.

Samtidig viser tall fra SSB (oktober 2022) at uføres inntektsutvikling siden 2012 har gått i negativ retning, og at flere uføretrygdede faller under lavinntekts- eller fattigdomsgrensen. SSB fant at denne utviklingen for mange har sammenheng med høy boutgiftsbelastning, og at færre uføre mottar bostøtte. I tillegg rammer nå dyrtiden uføre hardt.

I SIFO’s rapport fra september 2022 *Dyrtid under oppseiling II* avdekkes en svært alvorlig økonomisk situasjon blant annet for uføretrygdede. Analysene i rapporten viser at de som lever på en 100 prosent uføretrygd ligger lavt på trygghetsindeksen og er blant de gruppene som velferdsstaten anbefales å særlig fokusere på. Uføre inngår også i gruppen som på grunn av sykdom eller funksjonshemming i husholdet har høyere løpende utgifter til mat, strøm og drivstoff. En skjerming av boutgifter vil bidra til bedre mulighet for å betale andre regninger.

*FFO ber regjeringen om at uføres bosituasjon blir hensyntatt i en endret bostøtteordning, og at det følges opp med økt overslagsbevilgning i 2024 for bostøtte til uføre med lave inntekter og høye boutgifter.*

**Ressurskrevende tjenester - kap. 575, post 60 Toppfinansieringsordningen[[2]](#footnote-3)**

Formålet med toppfinansieringsordningen er å sikre at tjenestemottakere som krever stor ressursinnsats fra det kommunale tjenesteapparatet får et best mulig tilbud, uavhengig av kommunens økonomiske situasjon. Kommunene får i dag kompensert 80 prosent av egne netto lønnsutgifter til helse- og omsorgstjenester over et visst innslagspunkt.

Innslagspunktet for ressurskrevende tjenester har økt jevnlig over flere år, og mer enn prisjusteringen - med unntak av de siste to årene, da dette er bremset – blant annet av partiene som nå sitter i regjering. Det er bra. Vi er også glad for at regjeringen Støre sier i sin plattform at de ønsker å gjennomgå ordningen med tanke på bærekraft.

Innslagspunktet i ordningen har siden 2013 økt fra 935 000 til 1 526 000 kroner. Det er altså lagt en stor kostnad for dette på kommunene – som allerede bærer hoveddelen. FFO mener belastningen for kommunene er så stor at det kan gå ut over tjenestetilbudet til brukerne i ordningen. Det er ikke bærekraftig etter vår mening.

Det er den enkeltes rett å selv velge hvor og hvordan man vil bo[[3]](#footnote-4), og retten til fullverdige tjenester i selvvalgt bolig vil bare kunne realiseres dersom staten overtar en større andel av kostnadene for ressurskrevende tjenester.

*FFO ber regjeringen vurdere en reduksjon i innslagspunktet for ressurskrevende tjenester, slik at fordelingen av kostnaden mellom kommune og stat blir mer lik.*

Vi viser for øvrig til vårt høringsinnspill til Inntektssystemutvalget, det utvalget blant annet foreslår endringer i toppfinansieringsordningen og kontanttilskuddet til kommunene for innbyggere med utviklingshemming.

**Ny tilskuddsordning til kommunale råd for personer med funksjonsnedsettelse - kompetanseøkning**

I 2019 kom forpliktelsen om å ha kommunale råd for personer med funksjonsnedsettelse inn i kommuneloven. Det skal rekrutteres, læres opp og has kontakt med om lag fem til ti rådsmedlemmer i 356 kommuner, som skal kunne gi råd til kommunen på saksfelt som gjelder situasjonen for personer med funksjonsnedsettelse. Lang erfaring og flere rapporter viser at rådene per i dag fungerer svært ulikt i kommunene, og fire år etter ny lovgivning ser ingen bedring[[4]](#footnote-5).

Rådene er avhengig av rådsmedlemmer som kjenner funksjonshemmedes situasjon godt og som kan gi gode råd til kommunens ledelse. De bør derfor rekrutteres fra organisasjonene i kommunen og fylket. I tillegg er det avgjørende at medlemmene får kunnskap og kompetanse om rådsarbeid generelt og om nasjonale og internasjonale forpliktelser rundt likestilling, ikke-diskriminering og menneskerettigheter (CRPD) på feltet. Vi vet at denne kunnskapen i dag er dette svært varierende og ser et tydelig behov for opplæring av råde og rådsmedlemmer. Noen fylkeskommuner gir noe midler til formålet, slik at organisasjonenes fylkes- og regionalledd kan ta dette ansvaret, mens andre ikke gir noen midler. Funksjonshemmedes organisasjoner rekrutterer, gir opplæring og har dialog med medvirkere. Men kvaliteten henger nøye sammen med de økonomiske rammevilkårene lokalt.

Paraplyorganisasjonene FFO, SAFO og Unge Funksjonshemmede har de senere år samarbeidet for å lage et opplæringsopplegg for rådsmedlemmer, der også politiske medlemmer og rådssekretærer er velkomne. Vi har fått gode innspill fra Bufdir og KS i arbeidet. Opplæringen skal lanseres i forbindelse med valget 2023, og rettes mot de nyopprettede rådene fra 2024. Opplæring og oppfølging er et arbeid som krever ressurser over tid, men har hittil vært mangelfullt for svært mange kommunale råd.

*FFO ber om at det fra 2024 opprettes en søknadsbasert tilskuddsordning for funksjonshemmedes paraplyorganisasjoners fylkes- eller regionledd for å drive opplæring og oppfølging av de kommunale rådene for funksjonsnedsettelse. FFO ber for første år om en tilskuddsramme på kr. 5 000 000.*

**Anmodning om møte**

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2024.

Med vennlig hilsen

**FUNKSJONSHEMMEDES FELLESORGANISASJON**



Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Kultur- og likestillingsminister Anette Trettebergstuen

1. Tilsvarende krav er oversendt Finansdepartementet [↑](#footnote-ref-2)
2. Tilsvarende krav er sendt til Finansdepartementet [↑](#footnote-ref-3)
3. [Bufdirs veileder til CRPDs art 19](https://ny.bufdir.no/fagstotte/produkter/crpd/#:~:text=Artikkel%2019%20i%20CRPD%20sl%C3%A5r%20fast%20at%20personer,til%20%C3%A5%20leve%20selvstendige%2C%20frie%20og%20uavhengige%20liv.): «Hovedelementer i bestemmelsen: Myndighetene skal iverksette tiltak for å sikre at personer med funksjonsnedsettelse har likestilte muligheter til selv å bestemme hvor, med hvem og hvordan de vil bo, og får nødvendig støtte og bistand til å bo». [↑](#footnote-ref-4)
4. Nordlandsforskning 4/2022 [↑](#footnote-ref-5)